โดราเอมอนเจ้าแมวสีฟ้า
หลังจากการเลือกตั้งผู้ว่าราชการกรุงเทพมหานครได้ผ่านพ้นไป สถาบันการศึกษาต่างๆ เริ่มสอบปลายภาคและบางสถาบันก็ได้ปิดภาคการศึกษาไปแล้ว ซึ่งก็เป็นช่วงที่หลายๆ คนมีความสุขโดยเฉพาะชาวกรุงเทพฯ ที่การจราจรจะเบาบางลงไปมาก
13 มี.ค. 2556

หลังจากการเลือกตั้งผู้ว่าราชการกรุงเทพมหานครได้ผ่านพ้นไป สถาบันการศึกษาต่างๆ เริ่มสอบปลายภาคและบางสถาบันก็ได้ปิดภาคการศึกษาไปแล้ว ซึ่งก็เป็นช่วงที่หลายๆ คนมีความสุขโดยเฉพาะชาวกรุงเทพฯ ที่การจราจรจะเบาบางลงไปมาก 
ส่วนหลายๆ คนอย่างผมก็นึกถึงความสุขสมัยที่ยังเรียนหนังสืออยู่ ไม่ว่าจะเป็นวีรกรรมทั้งหลายกับเพื่อนร่วมก๊วน ฟังเพลงเก่าๆ และที่ขาดไม่ได้เลยคือหนังสือการ์ตูนเล่มโปรด ไม่ว่าจะเป็น มิกกีเมาส์ โดนัลดั๊ก หรือโดราเอมอน ที่นอกจากสร้างความสนุกสนานให้เราแล้วก็ยังให้ข้อคิดดีๆ และสร้างจินตนาการให้อีกด้วยโดยเฉพาะการ์ตูนโดราเอมอนที่เป็นเจ้าแมวสีฟ้ามีกระเป๋า 4 มิติตรงหน้าท้อง
เจ้าแมวโดราเอมอนถูกเขียนขึ้นโดยอาจารย์ ฟูจิโกะ ฟูจิโอะ (เป็นนามปากการ่วมของ อาจารย์ฟูจิโมโตะ ฮิโรชิ และ อาจารย์อาบิโกะ โมโดโอะ) และพิมพ์เป็นการ์ตูนภาษาไทยเมื่อกว่า 30 ปีมาแล้ว โดราเอมอนเป็นหุ่นยนต์ที่ถูกสร้างขึ้นในปี พ.ศ. 2655 ซึ่งนับจากนี้ไปอีก 99 ปีข้างหน้า และได้ถูกส่งจากโลกในอนาคตเพื่อมาคอยดูแลช่วยเหลือเด็กน้อยโนบิตะให้เติบโตเป็นผู้ใหญ่ที่มีคุณภาพ 
จุดเด่นของโดราเอมอนก็อยู่ที่กระเป๋า 4 มิติ ภายในบรรจุอุปกรณ์ต่างๆ จากโลกอนาคตที่เด็กๆ มองว่าเป็นของวิเศษไว้มากมาย ไม่ว่าจะเป็นคอปเตอร์ไม้ไผ่ที่เป็นใบพัดทำจากไม้ไผ่ใช้วางบนศีรษะก็สามารถพาเราเดินทางไปในที่ต่างๆ ได้ 
หรือไทม์แมชชีนที่เป็นอุปกรณ์ใช้ในการเดินทางข้ามเวลาไปสู่อดีตหรืออนาคตก็ได้ หรือผ้าคลุมกาลเวลาที่เมื่อใช้ด้านหนึ่งคลุมอะไรก็ตาม สภาพสิ่งนั้นก็จะกลายเป็นของใหม่ แต่หากใช้อีกด้านหนึ่งคลุมก็จะเปลี่ยนสภาพให้กลายเป็นของเก่า 
นอกจากของวิเศษที่กระตุ้นให้ผู้อ่านเกิดความคิดในการสร้างสรรค์สิ่งใหม่ๆ แล้ว เนื้อหาก็ยังให้ข้อคิดดีๆ อีกมากมาย ไม่ว่าจะเป็นการเป็นแบบอย่างที่ดี การช่วยเหลือผู้ที่อ่อนแอกว่า มิตรภาพ ความมีน้ำใจ การเสียสละ ความซื่อสัตย์ ความเป็นสุภาพบุรุษที่ไม่เอารัดเอาเปรียบผู้อื่นแม้ว่าตนเองจะมีความสามารถที่เหนือกว่า ทำให้โดราเอมอนเป็นวรรณกรรมเอกประจำชาติชิ้นหนึ่งของญี่ปุ่น 
จนกระทั่งอาจารญ์โยโกยาม่า ยาสุยุกิ แห่งมหาวิทยาลัยฟุคุยามา ได้ทำการศึกษาในแง่มุมด้านจิตวิทยาของโดราเอมอนจนเป็นที่มาของวิชา “โดราเอมอนศึกษา” ที่สามารถเพิ่มศักยภาพของคนให้เป็นผู้ชนะ ซึ่งหัวหน้าทั้งหลายสามารถนำมาใช้ในการบริหารคนได้เป็นอย่างดี
จุดเด่นเหล่านี้ของการ์ตูนโดราเอมอนทำให้ทั่วโลกมีแฟนๆ ติดตามอยู่มากมายไม่ว่าจะเป็นวัยเด็กจนกระทั่งวัยเริ่มสูงอายุอย่างผมที่อยากได้ผ้าคลุมกาลเวลามาคลุมตัวเองให้หนุ่มขึ้น (...แฮ่ม...) 
สินค้าต่างๆ จึงเอาโดราเอมอนมาเป็น Presenter อยู่บนสินค้ามากมายไม่ว่าจะเป็น เสื้อผ้า รองเท้า อาหาร ก็ได้รับความนิยมอย่างมากแม้กระทั่งสถาบันการเงินในต่างประเทศ เช่น จีน ฮ่องกง มาเก๊า มาเลเซีย ก็นำโดราเอมอนไปอยู่บนบัตรเครดิต บัตรเดบิต รวมถึงบัตรเติมเงิน 
ในบ้านเราก็มีการออกบัตรเดบิตโดราเอมอนออกมาให้สะสมกันเหมือนประเทศเพื่อนบ้าน ส่วนแฟนๆ ที่ชอบจ่ายบิลที่ธนาคารหรือตู้ ATM ก็สามารถสะสมสติกเกอร์เพื่อไปแลกของที่ระลึกต่างๆ ของโดราเอมอนกันได้ 
อะแฮ่ม ถ้าหากสนใจก็ลองสอบถามที่ KBank ได้นะครับ ส่วนผมเองก็ตั้งใจว่า สุดสัปดาห์นี้จะไปค้นหนังสือการ์ตูนโดราเอมอนที่สะสมไว้เมื่อ 30 ปีที่แล้วมานั่งอ่านพร้อมเปิดเพลงเก่าๆ อย่าง Only Sixteen ฟังให้สบายใจซะหน่อยครับ ...